 मेरा जन्म बाराणसी दे नवासी चन्द्रस्वामी नां दे कुलीन ब्राह्मणै दै घर होआ हा।  मेरी माता दा नां सुवृत्ता हा।  पिता नै मेरा ना सोमस्वामी रक्खेआ।  अऊं जिसेल्लै जोआन होआ तां मिगी कामदेव नै लम्पट बनाई ओड़ेआ।  इक दिन शैलशबीला बनियै अऊं बनारस दी गलिएं च सैल करन लगा।  सैल करदे गी मिगी बन्धुदत्ता नां दी कुसै बणिये दी जनानी नै, जेड़ी अपनै प्यौके घर आई दी ही, दिक्खी लेआ।  उसनै कुसै चाल्ली मेरा पता-थौह् करियै अपनी स्हेलड़ी गी साढ़ै घर मेरे कच्छ भेजआ।  उदी स्हेली मिगी गुप्त-रुप अपने घर लेई गेई।  उत्थें बन्धुदत्ता बी आई पुज्जी।  अस घरै च असें दोनें दा संगम होई गेआ।  इस चाल्ली अस दोऐ रोज उस घरै अंदर इक दूए कन्ने मिलदे ते मिलियै अपने-अपने घरें गी परतोई औंदे।  इक दिन बन्धुदत्ता दा घरै आला बराहदत्त बणिया अपनी जनानी गी लैने लेई सौह्‌रें आया।  बधुदत्ता दा मेरे कन्ने इन्ना प्रेम होई गेदा हा जे ओ मेरे बिना इक खिन नेई रेई सकदी ही।  उसने अपनी स्हेली सुखशया नां दी जोगनी कोला इस इस समस्या गी दूर करने दा उपा पुच्छेआ।  जोगनी ने उसी दो मंत्र दस्से।  इक मंत्र दे बल कन्ने मनुक्ख बांदर बनी जंदा हा।  ते दूए मंत्र दा पाठ करने करी ओ बांदरै दा फी मनुक्ख बनी जंदा हा।  उस्सै बेल्लै जोगनी सुखशया नै मिगी मंत्रै दे बलै कन्ने निक्का जनेह्‌‌या बांदर बनाई ओड़ेआ।  पति कन्ने अपने सौह्‌रै जंदे होई बंधुदत्ता पति गी आखन लगी जे मेरी स्हेली ने मेरे मनोरंजन लेई ए बांदरै दा बच्चा मिगी दित्ता ऐ, इसलेई अऊं इसी बी कन्ने लेई चलङ।  बांदर निश्चयदत्त गी आखन लगा—अऊं उसेल्लै भामें बांदर दे चोले च हा पर अऊं उंदियां सारियां गल्लां सुनै ते समजै करदा हा।  में हरान हा ज इस्त्री चलित्तर किन्ना गूढ़ा ते छलपूर्ण ऐ। 